રમલી માથા પર ઇંટો ગોઠવી સડસડાટ દાદર ચઢતી હતી. ત્યાં જ દાદર ઉતરતા બિલ્ડરના જુવાન છોકરા ગૌતમ સાથે તે અથડાઈ પડી. ગૌતમની નજર રમલી પર પડી, ને એ નશીલી નજરમાં રમલી પૂરેપૂરી ઓગળી ગઈ. ગૌતમની આંખો પણ પગથીયાના વળાંક પર ઉભેલી સૌન્દર્યની સાક્ષાત મૂર્તિ જોઇને અંજાઈ ગઈ. ત્યાં જ ઇંટોના ભારથી સંતુલન ખોરવાતા રમલી નમી પડી, પણ તરત જ ગૌતમે હાથોથી રમલીને સહારો આપ્યો. ગૌતમના કસાયેલા હાથ રમલીના નાજુક ખભા ને હાથ પર અડ્યા. રમલીને એ સ્પર્શ રણઝણાવી ગયો. એની ઓગણીસ વર્ષની શાંત જિંદગીમાં ગૌતમનો એ અછડતો સ્પર્શ ઝંઝાવાત પેદા કરી ગયો. ને ગૌતમ રમલીની પારદર્શક ઓઢણીમાંથી ઉપસી આવતા ઉભારને મનમાં ભરીને સડસડાટ દાદર ઉતરી ગયો.